Alueiden komitean lausunto aiheesta "Ehdotus neuvoston päätökseksi ensimmäisestä monivuotisesta ohjelmasta Euroopan matkailun edistämiseksi - Philoxenia (1997-2000)" CdR 302/96 fin



Virallinen lehti nro C 042 , 10/02/1997 s. 0022



Alueiden komitean lausunto aiheesta "Ehdotus neuvoston päätökseksi ensimmäisestä monivuotisesta ohjelmasta Euroopan matkailun edistämiseksi Philoxenia (1997 2000)" (97/C 42/04) ALUEIDEN KOMITEA, joka ottaa huomioon komission ehdotuksen neuvostolle KOM (96) 168 lopull. 96/0127 CNS (), ottaa huomioon neuvoston 24. kesäkuuta 1996 tekemän, perustamissopimuksen 198 c artiklan mukaisen päätöksen kuulla alueiden komiteaa, ottaa huomioon 8. maaliskuuta 1996 tekemänsä päätöksen antaa lausunnon valmistelu alavaliokunta 2:n "Matkailu ja maaseutu" tehtäväksi, ottaa huomioon alavaliokunta 2:n 9. lokakuuta 1996 hyväksymän lausuntoluonnoksen CdR 302/96 rev. (esittelijät: Catarina Segersten-Larsson ja Michel Lafay), hyväksyi 13. ja 14. marraskuuta 1996 pitämässään 15. täysistunnossa (marraskuun 14. päivän kokouksessa) seuraavan lausunnon. 1. Johdanto Alueiden komitean 16. marraskuuta 1995 komission vihreästä kirjasta "Euroopan unionin merkitys matkailussa" () antamassa lausunnossa esitettiin yhteisön matkailualan tulevien toimien tavoitteista seuraavaa (): Alueiden komitea korostaa tarvetta selvittää ja vahvistaa yhteisön matkailualan tavoitteet. Lisäksi on tarpeen selvittää mahdollisuudet saavuttaa nämä tavoitteet nykyisiin poliittisiin ohjelmiin liittyviä toimia yhteensovittamalla. Alueiden komitean mielestä yhteisön matkailualan tavoitteiden tulee osaltaan edistää talouden, kulttuurin ja ympäristön kannalta kestävää kehitystä, josta on pitkällä tähtäimellä hyötyä niin matkailijoille, elinkeinoelämälle kuin paikallisille asukkaillekin. Alueiden komitean mielestä on keskeistä, että matkailualalle kuten muillekin elinkeinoille laaditaan selkeä sääntökehys ja sitä tuetaan elinkeinopoliittisin toimin, jotka osaltaan edistävät kilpailua, kasvua ja työllisyyttä. Alueiden komitean mielestä on tärkeää, että yhteisö jo aikaisessa vaiheessa tukee ja kannustaa paikallisia ja alueellisia osapuolia eli yrityksiä ja viranomaisia, jotka kantavat päävastuun matkailun kehittämisestä. Alueiden komitea on arvioissaan Philoxenia-toimintaohjelmasta ottanut huomioon aikaisemmista toimintaohjelmista esitetyt arviot (kertomus matkailuun vaikuttavista yhteisön toimenpiteistä 1993 1995, neuvoston päätös 92/421/ETY) () sekä 2. helmikuuta 1995 antamansa lausunnon aiheesta "EU:n maaseudun matkailun kehittämispolitiikka". 2. Asiayhteys ja ala Yleistä 2.1. Alueiden komitean mielestä komission ehdotus matkailualan Philoxenia-toimintaohjelmaksi on hyvä ja rakenteeltaan toimiva. Alueiden komitea on tyytyväinen, että komissio on ehdotuksessaan ottanut pitkälti huomioon komitean komission matkailua käsittelevästä vihreästä kirjasta sekä EU:n maaseudun matkailun kehittämispolitiikasta () esittämät näkökohdat. 2.2. Alueiden komitean mielestä Philoxenia-ohjelman vahva puoli on siinä, että unionin panokset keskitetään harvoihin, mutta olennaisiin toimiin, joilla voidaan luoda lisäarvoa kansallisille, alueellisille ja paikallisille panostuksille. 2.3. Alueiden komitea haluaa arvostella ajatusta, että kestävä ja kattava "EU-politiikka" lisää kansallisten, alueellisten ja paikallisten panostusten arvoa. 2.4. "EU:n (matkailu)politiikan" tulee pystyä heijastamaan erilaisia menettelytapoja, joita eri jäsenvaltiot haluavat mahdollisesti ottaa käyttöön, ja siihen tulee sisällyttää laajoja ympäristönsuojeluun ja kulttuuriperintöön liittyviä periaatteita. 2.5. Perustamissopimuksen mukaan Euroopan unionin tehtävänä on suojella ympäristöä, parantaa sen tilaa ja liittää ympäristönsuojelu muuhun "EU:n politiikkaan". Matkailu on yksi viidennessä ympäristöohjelmassa erityisesti esiin otettu ala. 2.6. Alueiden komitea on mm. 12. kesäkuuta 1996 aiheesta "Ohjelma 21" antamassaan lausunnossa () korostanut, että ympäristönsuojelutyössä tulee yhdistää ympäristö, talous, kulttuuri ja sosiaalinen hyvinvointi. 2.7. Unionin matkailualan toimet tulee alueiden komitean mielestä muotoilla siten, että ne auttavat muodostamaan koossapitävän viitekehyksen tai eräänlaisen "arvojärjestelmän", jota voidaan soveltaa matkailuun vuodesta toiseen toimintaohjelmien kulloistenkin tavoitteiden ja keinojen vaihteluista huolimatta. 2.8. Alueiden komitean mielestä selvät ja kokonaisvaltaiset yhteisön toimet auttaisivat toimintaohjelman käyttäjiä ja vastaanottajia ymmärtämään paremmin, miksi unioni suosii tiettyjä toimia. 2.9. Koska uusi toimintaohjelma leviää laajalle, olisi alueiden komitean mielestä pedagogisesti ja poliittisesti tärkeää, että edellä mainitun kaltainen selventävä osuus voitaisiin sisällyttää jo Philoxenia-ohjelmaan. 2.10. Alueiden komitea haluaa painottaa, että "EU:n matkailupolitiikan" tulee luonteeltaan olla helposti sovellettavaa vaihtelevien kansallisten, alueellisten ja paikallisten tarpeiden ja edellytysten mukaan. 2.11. Alueiden komitea haluaa tässä yhteydessä korostaa unionin aiempiin toimintaohjelmiin liittyvien panostusten merkitystä matkailupolitiikalle. Niissä on esim. pyritty ottamaan huomioon kulttuurinäkökulma sekä tässä yhteydessä selkeä riippuvuus niin julkisesta kuin yksityisestä rahoituksesta. 2.12. Alueiden komitea suhtautuu myönteisesti komission ehdotukseen jatkaa kulttuurimatkailun tukemista, koska menetelmien yleisessä kehittämisessä on vielä paljon tehtävää ja koska entistä useammat yritykset tulisi saada kiinnostumaan kulttuurin hyödyntämisestä kaupallisesti esim. liike- tai maaseutumatkailun lisäarvona. Sama koskee myös terveysmatkailua. 2.13. Alueiden komitea haluaa lopuksi korostaa yleisesti, että matkailun tukeminen onnistuu pitkällä tähtäimellä paremmin, mikäli matkailupolitiikkaa suunnitellaan paikallisen ja alueellisen kehitys- ja työllisyysstrategian kiinteänä osana, jolloin unionin tuki on osaltaan luomassa yhtäläisiä toimintaedellytyksiä. Paikallis- ja aluetason edustajana AK työskentelee tehdäkseen tätä seikkaa tunnetuksi ja toimii siten osaltaan komission tavoitteena olevan "matkailuystävällisen ympäristön" hyväksi. TAVOITTEET JA EHDOTETUT TOIMET 3. Matkailualan tietämyksen parantaminen 3.1. Alueiden komitea on eri yhteyksissä todennut, että matkailun menetelmiin ja tietämykseen liittyvän yhteisen kielen löytämisellä on kiire. 3.2. Tämän vuoksi komitea arvostaakin erityisesti ehdotettuja unionintason toimia, joilla pyritään parantamaan matkailuun liittyvää perustietämystä. Sen perusteella on mahdollista entistä paremmin arvioida ja verrata eri jäsenvaltioissa vallitsevaa tilannetta ja kehitystä. Tämä on olennaista, jotta esim. päättäjät saadaan paremmin ymmärtämään matkailua ja matkailuelinkeinon erityistarpeita. 3.3. Alueiden komitean mielestä toimintaohjelman ehdotettua lopullista tavoitetta "Euroopan matkailun laadun ja kilpailukyvyn parantamista kasvun ja työllisyyden edistämiseksi" on mahdollista arvioida perusteellisesti vasta entistä paremman perustiedon esim. vertailukelpoisten tilastojen ja laatumittareiden pohjalta. 3.4. Alueiden komitea kannattaa ehdotusta, jonka mukaan jäsenvaltioiden vuoden 1995 tilastodirektiivin perusteella käyttöön ottamat ja laatimat tilastot tulee tehdä entistä helpommin saataviksi ja käyttäjäystävällisemmiksi. Tähän liittyvät hallinnolliset kulut tulee pitää mahdollisimman alhaisina. 4. Matkailua koskevan tiedon kerääminen muista lähteistä 4.1. Alueiden komitean mielestä on tärkeää, että EU ottaa vastatakseen tehokkaan, eri järjestöistä ja monilta eri tasoilta lähtöisin olevan tiedon välityksen ja levityksen järjestämisestä. 4.2. Jotta ehdotetusta tutkimus- ja dokumentointiverkosta olisi mahdollisimman paljon hyötyä, alueiden komitea edellyttää, että tietokannan sisältämä varsinainen tieto muotoillaan ja neuvontapalvelut suunnitellaan tiiviissä yhteistyössä käyttäjien, niin matkailuyritysten kuin julkisten järjestöjen, kanssa. 4.3. Alueiden komitean mielestä uutta tieto- ja viestintäteknologiaa tulee käyttää kyseisen tiedon kehittämiseen ja tehostamiseen ja erityisesti sen välittämiseen tietyille kohderyhmille kuten alan ammattilaisille, matkailijoille, kouluille, yliopistoille, kirjastoille jne. Tarkoitukseen tulisi käyttää tietoteollisuuden kehittämiseen tähtäävää yhteisön Info 2000 -ohjelmaa. 5. Matkailuun liittyvien yhteisön toimenpiteiden arvioinnin helpottaminen 5.1. Alueiden komitean mielestä on erittäin paikallaan ryhtyä koordinoimaan entistä paremmin eri pääosastojen ja ohjelmien matkailuun liittyviä aloitteita ja toimia. Tämän vuoksi komitea suhtautuu myönteisesti komission pyrkimykseen lisätä avoimuutta EU:n muiden aloitteiden matkailuelinkeinoon kohdistuvien vaikutusten osalta. Toimet on toteutettava yhdenmukaisesti rakennerahastojen piirissä suoritettavien matkailun ja alueellisen vetovoiman kehittämistoimien kanssa, joita tehdään päätavoitteiden ja yhteisöaloitteiden, esim. Interreg II:n, puitteissa. 5.2. Alueiden komitea toivoo myös, että entistä parempi sisäinen koordinointi parantaa matkailualan toimijoille suunnattavaa tietoa. Voitaisiin esimerkiksi laatia matkailuyrittäjille ja julkiselle taholle suunnattu helppokäyttöinen opas, joka helpottaisi kunkin tarpeiden mukaisen oikean ohjelman ja tukimuodon etsimistä. Samalla siinä voitaisiin Philoxenia-ohjelman lisäksi esitellä muut matkailuelinkeinon käytettävissä olevat ohjelmat ja rahastot. 6. Matkailun oikeudellisen ja taloudellisen ympäristön parantaminen 6.1. Alueiden komitean mielestä on tärkeää kiinnittää sekä kansallisella että unionin tasolla huomiota siihen, että palvelualojen ja tuotantoteollisuuden toimintaedellytyksiä on yhtenäistettävä, nythän tuotantoteollisuuden toimintaedellytykset ovat monessa suhteessa, esim. energiaverotuksen kannalta edullisemmat kuin palvelualojen. 6.2. Alueiden komitean mielestä on paikallaan, että komissio tekee aloitteen matkailuelinkeinon oikeudellisten ja verotuksellisten edellytysten kartoittamiseksi jäsenvaltioissa ja tärkeissä EU:n ulkopuolisissa kilpailijamaissa. Näin jäsenvaltiot voisivat paremmin ottaa perustellusti kantaa muutosten tarpeellisuuteen. 7. Yhteistyön vahvistaminen jäsenvaltioiden, elinkeinon ja muiden osallisten kanssa 7.1. Alueiden komitea on komission kanssa samaa mieltä siitä, että yhteistyön ja koordinoinnin edistäminen on selkeästi tarpeen. Myös komitean mielestä yksityisten ja julkisten toimijoiden kumppanuus on paras tapa edistää matkailua. 7.2. Koordinaation ja kumppanuuteen perustuvan yhteistyön tarpeen korostaminen kansallisissa matkailuohjelmissa on alueiden komitean mielestä kuitenkin jäsenvaltioiden tehtävä. Tämän seikan ja jopa alueiden välisen kumppanuuden tarpeellisuuden kirjaaminen Philoxenia-toimintaohjelmaan voi olla keino, jolla unioni pystyy edistämään tämänkaltaista yhteistyötä. 7.3. Yhteistyön osalta alueiden komitea haluaa nostaa esille unionin mahdollisuudet edistää vanhojen ja uusien matkailukohteiden yhteistyötä, eräänlaista edellytyksiltään samankaltaisten paikkakuntien välistä "tutor-toimintaa". Tästä voisi muodostua mm. Itä-Euroopan maille tärkeä tukimuoto. Lisäksi on edistettävä erityisiä tukitoimia Välimeren ympärillä sijaitsevien kolmansien maiden matkailun kehittämishankkeiden toteuttamiseksi. 7.4. Alueiden komitea epäilee, etteivät säännölliset, yleisluontoiset kokoukset ole paras tapa edistää jäsenvaltioiden välistä tehokasta yhteistyötä. 7.5. Alueiden komitean mielestä tiettyyn asiaan keskittyvät kokoukset ja työryhmät, joihin osallistuu myös eri järjestöjen asiantuntijoita ovat hyvin perusteltuja, kun halutaan esim. varmistaa ehdotetun ohjelman osien toteuttamiskelpoisuus. EUROOPAN MATKAILUN LAADUN PARANTAMINEN 8. Kestävän matkailun edistäminen 8.1. Alueiden komitea korostaa sellaisten unionin ehdottamien toimien merkitystä, joilla pyritään pitkällä aikavälillä parantamaan yleisön ja matkailuelinkeinon tietämystä kulttuuri- ja luonnonvarojen järkevästä hyödyntämisestä. Tämä on maailmanlaajuinen perusongelma, jonka ratkaisemista tulee tukea unionin tason toimin. 8.2. Matkailun laatuun vaikuttaa hyvin paljon matkailijan kokonaisvaikutelma matkakohteesta ja niistä ihmisistä, joita hän tapaa. Paikallis- ja aluetason edustajilla on erityinen vastuu sopeuttaa matkailu niin, että sekä matkailijat että paikallisväestö kokevat matkailun virikkeellisenä. Matkailija jättää jälkensä sekä myönteiset että kielteiset paikallisyhteisöön. 8.3. Tämän vuoksi komission esitys kokemustenvaihdon tukemisesta paikallisten aloitteiden ja verkkojen välillä on alueiden komiteasta tärkeä. Se lisää mm. tietämystä kestävään ja ympäristöystävälliseen matkailuun liittyvistä menetelmistä. 8.4. Matkailun tarpeisiin liittyen alueiden komitea haluaa erityisesti kiinnittää huomiota siihen osaamiseen, joka on muodostumassa leirikoulupedagogiikan sekä luonto- ja kulttuuriopastuksen ympärille. Lisääntynyt kiinnostus seikkailuun, luonto- ja kulttuurielämyksiin edellyttää sekä tietoa luonnon kestokyvystä että oppaita, jotka taitavasti ja innostavasti antavat matkailijoille mahdollisuuden kokonaisvaltaiseen luonto- ja kulttuurikokemukseen. Komitea korostaa, että tietojen ja osaamisen kehittäminen on tärkeä osa tuotekehittelyä ja luontomatkailun kohdalla välttämättömyys, jotta vältytään ristiriidoilta paikallisväestön kanssa. Maissa, joissa luonnon hyödyntämistä koskee jokamiehenoikeus, tulee matkailuyrittäjien vastata siitä, että luonnon kaupallinen hyödyntäminen on järkevää ja asiantuntevaa, jotta vältytään ristiriidoilta maanomistajien kanssa. 8.5. Alueiden komitean mielestä EU:n parhaasta ympäristöteosta myöntämä palkinto ansaitsee tunnustusta. Komitea suhtautuu kuitenkin epäillen kilpailumuotoiseen palkitsemiseen, joka edellyttää jäsenvaltioilta laajaa hallinnollista työtä. On kuitenkin tärkeää, että unioni muulla tavalla palkitsee hyvät, kannustavat ja esikuvalliset esimerkit. 8.6. Alueiden komitea haluaa korostaa, että EU:n on tukia myöntäessään kiinnitettävä huomiota ennemminkin yksittäisten hankkeiden tarpeellisuuteen ja niistä syntyvään lisähyötyyn, eikä niinkään niiden kokoon. Kyseeseen tulevat esim. sellaiset hankkeet, joiden vaikutus voi levitä maaseudulle ja suurehkojen kaupunkien ympärillä oleville matkailualueille. 9. Esteiden poistaminen matkailun kehittämiseltä 9.1. Alueiden komitean mielestä olisi arvokasta, jos unioni voisi osaltaan edistää selkeiden ja kaikissa jäsenvaltioissa soveltamiskelpoisten ideoiden löytymistä. Tästä hyviä esimerkkejä ovat maatilamatkailu ja kansainvälinen "kulttuurireitit" ja "takaisin juurille -kampanjat" -yhteistyö. 9.2. Sellaisten menettelytapojen kehittämistä, jolla ei ole suoranaista ja nopeaa vaikutusta yritysten kannattavuuteen ei pidä halveksua. Aiempien toimintaohjelmien yhteydessä on kulttuuri-, ympäristö-, maaseutu- ja vammaismatkailuun panostaminen monissa jäsenvaltioissa innostanut ja vaikuttanut suotuisasti menettelytapojen kehittämiseen. Jäsenvaltioiden yhteistyö yhteisen idean ympärillä voi myös luoda perustan, joka auttaa tekemään kapea-alaisesta tuotteesta taloudellisesti kannattavan. 9.3. Alueiden komitean mielestä on tärkeää, että esim. terveys-, liike-, kulttuuri- ja maaseutumatkailuun liittyvät mahdollisuudet ja ongelmat analysoidaan unionin aloitteesta, jotta ne voidaan ottaa entistä paremmin huomioon. Erityisen tärkeää on löytää soveltuvia ratkaisuja, joissa käytetään uutta teknologiaa. 9.4. Alueiden komitea painottaa erityisesti unionin tuen merkitystä kokemustenvaihdolle siitä, miten matkailuelinkeino voi ottaa vammaiset paremmin huomioon. 9.5. Vammaisten mahdollisuus matkailla riippuu siitä, miten paikallisyhteisö on onnistunut poistamaan eri vammaisia haittaavat esteet. 9.6. Tiedotusvastuu matkailukohteiden ja nähtävyyksien soveltuvuudesta eri vammaisryhmien matkakohteiksi tulee alueiden komitean mielestä olla erityisesti matkailuyrityksillä ja -järjestöillä. On tärkeää määritellä kuinka helppoa eri tavalla vammaisten on päästä kohteisiin sekä päättää selkeistä, matkailuesitteissä ja -kohteissa käytettävistä merkeistä. 9.7. Komitea haluaa erityisesti korostaa vammaisystävällisyydestä kertovien merkintöjen yhdenmukaistamisen ja kokemustenvaihdon tärkeyttä esim. opastukseen ja vakuutuksiin liittyvistä kysymyksistä. 9.8. Alueiden komitea haluaa ottaa esille vielä yhden matkailun laatua mahdollisesti nostavan osa-alueen. Komitean mielestä on sekä taloudellisia että laadullisia syitä selvittää, miten matkailutuotteita voitaisiin paremmin räätälöidä kasvavalle, niin työnsä puolesta kuin vapaa-aikanaan paljon matkustavalle perheettömien naisten ryhmälle. Tämän ryhmän ja lasten kohdalla turvallisuuskysymykset korostuvat erityisesti. Alueiden komitean mielestä niiden erittelyn tulee olla pääosiltaan EU:n tehtävä. Tässä yhteydessä myös rikoksen uhrien vakuutusturvaan liittyvät seikat olisi hyvä yhdenmukaistaa. 9.8.1. Alueiden komitea korostaa, että matkailun edistämisen esteiden voittamiseksi on myös välttämätöntä vaikuttaa tehokkaasti yhteisön muuhun politiikkaan. Komitea viittaa tässä yhteydessä kilpailuoikeuteen, jossa ei oteta usein huomioon matkailun alueellisia tarpeita. 9.8.2. Komitea tuo esiin, että lomajärjestelyt saattavat haitata matkailun edistämistä, ja suosittaa löytämään ratkaisumahdollisuuksia loma-aikarajoitusten purkamiseksi. 9.9. Alueiden komitean kokemuksen mukaan "Esteiden poistaminen matkailun kehittymiseltä" -otsikolla ilmaistu tavoite ymmärretään usein väärin ja yhdistetään vero- yms. esteiden poistamiseen. 9.10. Tämän vuoksi komitea ehdottaa tavoitteen määrittelemistä ilmauksella "Eri teemojen ja kohderyhmien mukainen markkinasopeutuminen". Se kuvaa komitean mielestä selvemmin komission tavoitetta. KOLMANSISTA MAISTA TULEVIEN MATKAILIJOIDEN MÄÄRÄN LISÄÄMINEN 10. Euroopan edistäminen matkakohteena 10.1. Alueiden komitea pitää kiinni komission ilmaisemasta toiveesta tuoda esille Euroopan monipuolisuutta ja osoittaa yhteisön ulkopuolelta tulevalle matkailijalle avautuvat mahdollisuudet. 10.2. Euroopan markkinointi matkakohteena täydentäisi alueiden komitean mielestä unionin muutenkin tukemia toimia. Raja-alueiden, kuten sisä-Skandinavian ja Itämeren maiden korostaminen on esimerkki tästä. Tällaisella markkinoinnilla saavutetaan tavoite matkailijavirtojen levittämisestä. Se on lisäksi erojen tasoittamiseen ja mahdollisuuksien jakamiseen tähtäävän EU:n yleisen toiminnan mukaista. Alueiden komitea haluaa korostaa sitä, että alue- ja paikallistason edustajien on voitava vaikuttaa Euroopan markkinointikampanjan suunnitteluun ja että EU-tason markkinoinnin tulee perustua alhaalta ylös -periaatteeseen. Alueiden komitea edellyttää, että panoksia seurataan ja arvioidaan tarkoin. 11. Talousarvioehdotukseen liittyviä yleisiä huomioita 11.1. Alueiden komitealla ei ole syytä kommentoida Philoxenia-ohjelman talousarviota yksityiskohtaisesti. Komitea edellyttää, että myös Philoxenia-ohjelman ulkopuoliset keinot otetaan entistä paremmin matkailutavoitteiden käyttöön parantamalla ehdotuksen mukaisesti muiden matkailun kannalta tärkeiden ohjelmien ja rahastojen sisäistä koordinointia. 11.2. Alueiden komitean mielestä matkailutiedon parantamiseen tähtäävät toimet ovat uuden toimintaohjelman alkuvuosien tärkein päämäärä. Alueiden komitea asettaa konkreettisen tilasto-, tutkimus- ja tietokantatyön sekä tekniset ja tiettyyn aiheeseen liittyvät toimet etusijalle, ennen yleisluonteisempia unionin tason tiedotustilaisuuksia ja kokouksia. 11.3. Alueiden komitean mielestä panostusta markkinointiin tulisi porrastaa siten, että se on suurimmillaan vasta, kun muut toimet eurooppalaisen matkailun laadun parantamiseksi ovat tehonneet. PÄÄTELMÄT Alueiden komitea arvostaa uutta "Philoxenia" -toimintaohjelmaa. Valitut toimet luovat lisäarvoa kansallisille, alueellisille ja paikallisille toimille. Matkailu on myönteinen tekijä ja kun siihen yhdistetään kaikki ympäristöseikat, siihen liittyy "yhteisiä arvoja". Kulttuuri-, maaseutu- ja liikematkailulla on kullakin huomattavat kehitysmahdollisuudet. Koulutus ja tutkimus, sekä tietojen ja tilastojen vaihto ovat matkailun ymmärtämisen kannalta perustavan tärkeitä toimia. Jäsenvaltioiden välisen yhteistyön tulee perustua yhtäläisiin oikeudellisiin ja taloudellisiin ehtoihin. Kokemusten vaihto ja hyvien käytäntöjen levittäminen ovat olennainen osa matkailun kestävää kehittämistä koko Euroopassa. Matkailutoiminta tulee järjestää siten, että vammaisten on helppo kulkea matkailukohteissa ja heitä varten on selkeät merkinnät. Kaikkien matkailijoiden, mutta erityisesti naisten ja lasten turvallisuuteen tulee kiinnittää huomiota. Eurooppaa matkakohteena tulee edistää. Ohjelman onnistuminen edellyttää vahvaa paikallista ja alueellista osallistumista. Tämä lausunto on ehdotuksineen rakentava panos toimintaohjelmaan. Bryssel, 14. marraskuuta 1996. Alueiden komitean puheenjohtaja Pasqual MARAGALL i MIRA () EYVL N:o C 222, 31.7.1996, s. 9 () KOM(95) 97 lopull. () EYVL N:o C 126, 29.4.1996, s. 24 () EYVL N:o L 231, 13.8.1992, s. 26 () EYVL N:o C 210, 14.8.1995, s. 99 () EYVL N:o C 337, 11.11.1996, s. 34